Document ID: 32002R2368

Rådets forordning (EF) nr. 2368/2002
af 20. december 2002
om gennemførelse af Kimberley-processens certificeringsordning for international handel med uslebne diamanter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1) De sanktioner, som De Forenede Nationers Sikkerhedsråd har vedtaget over for oprørsbevægelserne i Sierra Leone og Angola og over for den liberianske regering, hvor det under visse omstændigheder forbydes at importere uslebne diamanter fra Liberia, Angola og Sierra Leone, har ikke været i stand til at stoppe tilstrømningen af konfliktdiamanter til den legitime handel eller bringe konflikterne til ophør.
(2) Det Europæiske Råd i Göteborg i juni 2001 gav sin tilslutning til et program om forebyggelse af voldelige konflikter, hvoraf det blandt andet fremgår, at medlemsstaterne og Kommissionen vil tage den ulovlige handel med værdifulde råvarer op, bl.a. ved at gøre en indsats for at finde en måde til at bryde sammenhængen mellem uslebne diamanter og konflikter, og gennem støtte til Kimberley-processen.
(3) Rådets forordning (EF) nr. 303/2002 af 18. februar 2002 om import til Fællesskabet af uslebne diamanter fra Sierra Leone(1) forbyder under visse omstændigheder import af uslebne diamanter til Fællesskabet.
(4) Der er behov for at supplere de nuværende foranstaltninger med effektiv kontrol med den internationale handel med uslebne diamanter for at kunne forhindre, at handelen med konfliktdiamanter bruges til at finansiere forsøg fra oprørsbevægelser eller deres allierede på at undergrave legitime regeringer. En effektiv kontrol vil hjælpe til med at opretholde international fred og sikkerhed og vil også beskytte indtægterne fra eksport af uslebne diamanter, hvilket er af væsentlig betydning for udvikling af producentlandene i Afrika.
(5) Forhandlingerne under Kimberley-processen, hvori deltog såvel Fællesskabet og producent- og handelslande repræsenterende stort set al international handel med uslebne diamanter som diamantindustrien og repræsentanter for civilsamfundet, blev sat i gang for at få udviklet et effektivt kontrolsystem. De førte til udvikling af en certificeringsordning.
(6) Alle de deltagende parter accepterede resultatet af forhandlingerne som grundlag for gennemførelse af foranstaltninger inden for deres eget retsområde.
(7) De Forenede Nationers Generalforsamling udtrykte i resolution 56/263 tilfredshed med certificeringsordningen, som den er udviklet inden for Kimberley-processen, og opfordrede alle interesserede parter til at deltage i ordningen.
(8) For at gennemføre certificeringsordningen er det nødvendigt, at import og eksport af uslebne diamanter til og fra Fællesskabets område underkastes certificeringsordningen, hvilket omfatter udstedelse af de relevante certifikater af de deltagende parter i ordningen.
(9) Hver enkelt medlemsstat kan udpege den eller de myndigheder, som skal være ansvarlig for gennemførelsen af de relevante bestemmelser i denne forordning inden for sit eget område, og kan begrænse antallet af myndigheder
(10) Gyldigheden af certifikater for importerede uslebne diamanter kontrolleres på passende måde af de kompetente myndigheder i Fællesskabet.
(11) Overholdelsen af denne forordning kan under ingen omstændigheder betragtes som svarende til eller som et alternativ til overholdelsen af andre krav i henhold til EF-retten.
(12) For at gøre certificeringsordningen mere effektiv må enhver omgåelse eller forsøg på omgåelse af ordningen forhindres. Ligeledes har leverandører af supplerende eller direkte tilknyttede tjenesteydelser pligt til at vise passende omhu, således at det kan fastslås, om bestemmelserne i denne forordning bliver anvendt korrekt.
(13) Eksportcertifikater for uslebne diamanter kan kun udstedes og valideres, hvis der er afgørende bevis for, at disse diamanter er blevet importeret på grundlag af et certifikat.
(14) Der kan være omstændigheder, som gør det berettiget, at den kompetente myndighed hos den importerende deltagende part sender den kompetente myndighed hos den eksporterende deltagende part en bekræftelse på, at forsendelsen af uslebne diamanter er importeret.
(15) Et system af garantier og selvregulering af industrien, som det foreslås af repræsentanterne for diamantindustrien i Kimberley-processen, vil kunne gøre det lettere at tilvejebringe et sådant afgørende bevis.
(16) Der bør indføres bestemmelser, der gør det muligt at eksportere uslebne diamanter, der er importeret inden den særlige importkontrol, der indføres ved denne forordning, bringes i anvendelse.
(17) Hver medlemsstat fastsætter selv, hvilke sanktioner der skal pålægges i tilfælde af overtrædelse af denne forordning.
(18) Bestemmelserne i denne forordning vedrørende import og eksport af uslebne diamanter finder ikke anvendelse på uslebne diamanter, der transiterer Fællesskabet i forbindelse med eksport til en anden deltagende part.
(19) I forbindelse med gennemførelsen af certificeringsordningen bør Fællesskabet være deltagende part i Kimberley-processens certificeringsordning. Det bør repræsenteres af Kommissionen, når der afholdes møder for deltagende parter i Kimberley-processens certificeringsordning.
(20) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(2).
(21) Der bør oprettes et forum, der sætter Kommissionen og medlemsstaterne i stand til at undersøge spørgsmål vedrørende anvendelsen af denne forordning.
(22) Denne forordning bør træde i kraft på dagen for offentliggørelsen, men bestemmelserne om import- og eksportkontrol bør suspenderes indtil en dato, som vedtages inden for rammerne af Kimberley-processen for samtidig gennemførelse af import- og eksportkontrol af alle deltagende parter -
UDSTEDT FØLGENDE FORORDNING:
KAPITEL I ANVENDELSESOMRÅDE OG DEFINITIONER
Artikel 1
Med denne forordning indføres et fællesskabssystem for certificering og import- og eksportkontrol for uslebne diamanter med henblik på gennemførelse af Kimberley-processens certificeringsordning.
I forbindelse med certificeringsordningen anses Fællesskabet som én enhed uden indre grænser.
Denne forordning er ikke til hinder for og træder ikke i stedet for gældende bestemmelser vedrørende toldformaliteter og toldkontrol.
Artikel 2
Med henblik på denne forordning benyttes følgende definitioner:
a) "Kimberley-processen": det forum, hvor de deltagende parter har udarbejdet en international certificeringsordning for uslebne diamanter
b) "Kimberley-processens certificeringsordning" (i det følgende benævnt "KP-certificeringsordning"): den internationale certificeringsordning, som blev forhandlet under Kimberley-processen, jf. bilag I
c) "deltagende parter": deltagende parter i KP-certificeringsordningen, jf. bilag II
d) "certifikat": et dokument, som er udstedt og valideret på behørig vis af en kompetent myndighed hos en deltagende part, og som identificerer en forsendelse af uslebne diamanter som værende i overensstemmelse med kravene i KP-certificeringsordningen
e) "kompetent myndighed": den myndighed, der er udpeget af en deltagende part til at udstede, validere eller verificere certifikater
f) "fællesskabsmyndighed": en kompetent myndighed, som er udpeget af en medlemsstat og opført på listen i bilag III
g) "fællesskabscertifikat": et certifikat, der svarer til modellen i bilag IV, og som er udstedt af en fællesskabsmyndighed
h) "konfliktdiamanter": uslebne diamanter som defineret under KP-certificeringsordningen
i) "usleben diamant": en diamant, som er ubearbejdet eller kun savet, kløvet eller groft slebet, og som henhører under position 7102 10, 7102 21 og 7102 31 i det harmoniserede varebeskrivelses- og varenomenklatursystem (i det følgende benævnt HS-kode)
j) "import": fysisk indførsel til enhver del af en deltagende parts geografiske område
k) "eksport": fysisk udførsel fra enhver del af en deltagende parts geografiske område
l) "forsendelse": en eller flere pakker
m) "pakke": en eller flere diamanter, som er pakket sammen
n) "pakke af blandet oprindelse": en pakke, der indeholder uslebne diamanter fra to eller flere oprindelseslande
o) "Fællesskabets område": de af medlemsstaternes områder, som traktaten finder anvendelse på, på de i traktaten fastsatte betingelser
p) "certificeret lager": et lager af uslebne diamanter, som denne forordning finder anvendelse på, og hvis placering, størrelse og værdi samt ændringer heraf er blevet underlagt en medlemsstats effektive overvågning
q) "toldforsendelse": en forsendelse i medfør af artikel 91-97 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(3).
KAPITEL II IMPORTORDNING
Artikel 3
Import af uslebne diamanter til Fællesskabet er forbudt, hvis ikke alle følgende betingelser er opfyldt:
a) de uslebne diamanter skal være ledsaget af et certifikat, der er valideret af en deltagende parts kompetente myndighed
b) de uslebne diamanter skal være placeret i en beholder, der er sikret mod manipulation, og de segl, den deltagende part har påført med henblik på eksport, må ikke være brudt
c) certifikatet skal klart angive, hvilken forsendelse de vedrører.
Artikel 4
1. Beholderne og de tilhørende certifikater overgives sammen og snarest muligt til en fællesskabsmyndighed for at blive verificeret, enten i den medlemsstat, de er importeret til, eller i den medlemsstat, de er bestemt til, som angivet i ledsagedokumenterne.
2. Når uslebne diamanter importeres til en medlemsstat, hvor der ikke findes nogen fællesskabsmyndighed, skal de overgives til den relevante fællesskabsmyndighed i den medlemsstat, de er bestemt til. Hvis der hverken findes en fællesskabsmyndighed i importmedlemsstaten eller i bestemmelsesmedlemsstaten, skal de overgives til en kompetent fællesskabsmyndighed i en anden medlemsstat.
3. Den medlemsstat, som de uslebne diamanter importeres til, skal sørge for, at de overgives til den i stk. 1 og 2 omhandlede relevante myndighed. Der kan med henblik herpå gives tilladelse til toldforsendelse. Hvis der gives tilladelse til toldforsendelse, skal verificeringen i henhold til denne artikel først finde sted, når den relevante fællesskabsmyndighed har modtaget forsendelsen.
4. Importøren er ansvarlig for selve forsendelsen af de uslebne diamanter og de hermed forbundne omkostninger.
5. En fællesskabsmyndighed skal vælge en af følgende metoder til verificering af, at indholdet af en beholder svarer til oplysningerne på det tilsvarende certifikat:
a) den åbner hver beholder for at foretage denne verificering, eller
b) den udpeger de beholdere, der skal åbnes for at foretage denne verificering på grundlag af en risikoanalyse eller en lignende metode, der tager behørigt hensyn til, at det drejer sig om forsendelse af uslebne diamanter
6. Fællesskabsmyndigheden skal afslutte verificeringen hurtigst muligt.
Artikel 5
1. Hvis en fællesskabsmyndighed fastslår, at betingelserne i artikel 3:
a) er opfyldt, skal den bekræfte dette på det originale certifikat og give importøren en bekræftet og forfalskningssikret kopi af det bekræftede certifikat. Bekræftelse skal finde sted senest ti arbejdsdage efter indleveringen af anmodningen om et certifikat
b) ikke er opfyldt, skal den holde forsendelsen tilbage.
2. Hvis en fællesskabsmyndighed finder, at den manglende opfyldelse af kravene ikke er bevidst eller forsætlig eller er resultatet af en anden myndigheds handling i embeds medfør, kan den fortsætte bekræftelsesproceduren og frigive forsendelsen, efter at der er truffet de nødvendige korrigerende foranstaltninger for at sikre, at betingelserne er opfyldt.
3. En fællesskabsmyndighed skal inden en måned oplyse Kommissionen og den kompetente myndighed hos den deltagende part, der antages at have udstedt eller valideret certifikatet for forsendelsen, om enhver manglende opfyldelse af betingelserne
Artikel 6
1. Indtil datoen for anvendelsen af de artikler, der er nævnt i artikel 29, stk. 3, kan en medlemsstat certificere lagre af uslebne diamanter, der er importeret til eller befinder sig på Fællesskabets område inden denne dato. Efter denne dato skal uslebne diamanter fra certificerede lagre anses for at have opfyldt betingelserne i artikel 3.
2. I alle andre tilfælde kan fællesskabsmyndigheden udstede en bekræftelse af, at den betragter uslebne diamanter for at have opfyldt betingelserne i artikel 3, hvis den har fastslået, at de pågældende diamanter var lovligt til stede i Fællesskabet på og efter den pågældende dato.
Artikel 7
Uanset bestemmelserne i artikel 3, 4 og 5 kan en fællesskabsmyndighed tillade import af uslebne diamanter, hvis importøren kan fremlægge afgørende beviser for, at de pågældende diamanter var bestemt til import til Fællesskabet og blev eksporteret højst fem arbejdsdage inden datoen for anvendelsen af de artikler, der er nævnt i artikel 29, stk. 3.
I sådanne tilfælde skal den pågældende fællesskabsmyndighed udstede en bekræftelse til importøren om, at importen er lovlig, og at diamanterne anses for at have opfyldt betingelserne i artikel 3.
Artikel 8
1. Kommissionen hører de deltagende parter om, hvordan man rent praktisk kan give den kompetente myndighed hos den eksporterende deltagende part, der har valideret et certifikat, bekræftelse på importen til Fællesskabets område.
2. På grundlag heraf fastlægger Kommissionen i overensstemmelse med proceduren i artikel 22, stk. 2, retningslinjer for en sådan bekræftelse.
Artikel 9
Kommissionen giver alle fællesskabsmyndigheder bekræftede eksemplarer af de deltagende parters certifikater, navne og andre relevante oplysninger om de deltagende parters udstedende og/eller validerende myndigheder, bekræftede eksemplarer af stempler og underskrifter, som attesterer, at et certifikat er udstedt eller valideret legalt, og alle andre relevante oplysninger, der er indkommet vedrørende certifikater.
Artikel 10
1. Fællesskabsmyndighederne sender hver måned Kommissionen en rapport om alle de certifikater, som de har fået forelagt til verificering i medfør af artikel 4.
For hvert certifikat skal denne rapport mindst angive:
a) det unikke certifikatnummer
b) navnet på de udstedende og validerende myndigheder
c) dato for udstedelse og validering
d) dato for udløbet af gyldighedsperioden
e) forsendelsesland
f) oprindelsesland, hvis det kendes
g) HS-kode(r)
h) vægt i karat
i) værdi
j) verificerende fællesskabsmyndighed
k) dato for verificering.
Kommissionen kan efter proceduren i artikel 22, stk. 2, bestemme, hvilket format denne rapport skal have for lettere at kunne kontrollere, hvordan certificeringsordningen fungerer.
2. Fællesskabsmyndigheden skal opbevare de originale certifikater, der er omhandlet i artikel 3, litra a), og som har den fået forelagt til verificering, i mindst tre år. Den giver Kommissionen eller personer eller organer, som er udpeget af Kommissionen, adgang til disse originale certifikater, navnlig med henblik på at besvare spørgsmål, der måtte dukke op i forbindelse med KP-certificeringsordningen.
KAPITEL III EKSPORTORDNING
Artikel 11
Eksport fra Fællesskabet af uslebne diamanter er forbudt, hvis ikke følgende to betingelser er opfyldt:
a) de uslebne diamanter skal være ledsaget af et tilsvarende fællesskabscertifikat, som er udstedt og valideret af en fællesskabsmyndighed
b) de uslebne diamanter skal være placeret i en beholder, der er sikret mod manipulation og forseglet i overensstemmelse med artikel 12.
Artikel 12
1. Fællesskabsmyndigheden kan udstede et fællesskabscertifikat til en eksportør, når den har fastslået:
a) at eksportøren har givet afgørende bevis for, at de uslebne diamanter, som der anmodes om et certifikat for, er blevet lovligt importeret i overensstemmelse med bestemmelserne i artikel 3
b) at de øvrige oplysninger, der skal fremgå af certifikatet, er korrekte
c) at diamanterne rent faktisk er bestemt til forsendelse til en af de deltagende parters område, og
d) at de uslebne diamanter skal transporteres i en beholder, der er sikret mod manipulation.
2. Fællesskabsmyndigheden validerer først et fællesskabscertifikat, når den har verificeret, at beholderens indhold svarer til oplysningerne på det tilsvarende certifikat, og at den manipulationssikrede beholder med diamanter efterfølgende er blevet forseglet på den pågældende myndigheds ansvar.
3. Fællesskabsmyndigheden vælger en af de følgende metoder til at verificere, at indholdet af beholderen svarer til oplysningerne på certifikatet:
a) den verificerer indholdet af hver beholder, eller
b) den identificerer de beholdere, hvis indhold skal verificeres på baggrund af en risikoanalyse eller en tilsvarende ordning, der tager behørigt hensyn til, at det drejer sig om forsendelse af uslebne diamanter
4. Fællesskabsmyndigheden giver eksportøren en bekræftet, forfalskningssikret kopi af det fællesskabscertifikat, den har valideret. Eksportøren skal opbevare disse kopier i mindst tre år.
5. Fællesskabscertifikatet er kun gyldigt for eksport i to måneder efter datoen for udstedelsen. Hvis de uslebne diamanter ikke eksporteres inden for denne periode, skal fællesskabscertifikatet sendes tilbage til den fællesskabsmyndighed, der har udstedt det.
Artikel 13
Hvis en eksportør er medlem af en af de diamantorganisationer, der er anført i bilag V, kan fællesskabsmyndigheden som afgørende bevis for lovlig import til Fællesskabet godtage en underskrevet erklæring fra denne eksportør vedrørende denne import. En sådan erklæring skal mindst indeholde de oplysninger, der kræves på en faktura i henhold til artikel 17, stk. 2, litra a), ii).
Artikel 14
1. Hvis en fællesskabsmyndighed mener, at en forsendelse af uslebne diamanter, for hvilken der kræves et fællesskabscertifikat, ikke opfylder betingelserne i artikel 11, 12 eller 13, skal denne myndighed holde forsendelsen tilbage.
2. Hvis fællesskabsmyndigheden finder, at den manglende opfyldelse af kravene ikke er bevidst eller forsætlig eller er resultatet af en anden myndigheds handling i embeds medfør, kan den frigive forsendelsen og fortsætte udstedelsen og valideringen af et fællesskabscertifikat, når der er truffet de nødvendige korrigerende foranstaltninger for at sikre, at betingelserne er opfyldt.
3. Fællesskabsmyndigheden skal inden en måned oplyse Kommissionen og den kompetente myndighed hos den deltagende part, der antages at have udstedt eller valideret certifikatet for forsendelsen, om enhver manglende opfyldelse af betingelserne
Artikel 15
1. Fællesskabsmyndighederne sender hver måned Kommissionen en fortegnelse over alle de certifikater, som de har udstedt og valideret.
For hvert certifikat skal denne rapport mindst angive:
a) det unikke certifikatnummer
b) navnet på de udstedende og validerende myndigheder
c) dato for udstedelse og validering
d) dato for udløbet af gyldighedsperioden
e) forsendelsesland
f) oprindelsesland, hvis det kendes
g) HS-kode(r)
h) vægt i karat og værdi.
Kommissionen kan efter proceduren i artikel 22, stk. 2, bestemme, hvilket format denne rapport skal have for lettere at kunne kontrollere, hvordan certificeringsordningen fungerer.
2. Fællesskabsmyndighederne opbevarer i mindst tre år de bekræftede kopier, der er omhandlet i artikel 12, stk.4, samt alle de oplysninger, de har modtaget fra en eksportør som grundlag for udstedelse og validering af et fællesskabscertifikat.
De giver Kommissionen eller personer eller organer, som er udpeget af Kommissionen, adgang til disse bekræftede kopier og disse oplysninger, navnlig med henblik på at besvare spørgsmål, der måtte dukke op i forbindelse med KP-certificeringsordningen.
Artikel 16
1. Kommissionen hører de deltagende parter om, hvordan man rent praktisk kan få bekræftelse på import af uslebne diamanter, der er eksporteret fra Fællesskabet på grundlag af et certifikat, som er valideret af en fællesskabsmyndighed.
2. På grundlag heraf fastlægger Kommissionen i overensstemmelse med proceduren i artikel 22, stk. 2, retningslinjer for en sådan bekræftelse.
KAPITEL IV SELVREGULERING AF INDUSTRIEN
Artikel 17
1. Organisationer, der repræsenterer virksomheder, der handler med uslebne diamanter, og som med henblik på gennemførelse af KP-certificeringsordningen har indført et system af garantier og selvregulering af industrien, kan anmode Kommissionen om at blive opført på listen i bilag V, enten direkte eller gennem den relevante fællesskabsmyndighed.
2. Når en organisation anmoder om at blive opført på listen, skal den:
a) indlevere afgørende bevis for, at den har vedtaget regler og bestemmelser, i henhold til hvilke dens medlemmer, der handler med uslebne diamanter, og som er fysiske eller juridiske personer, forpligter sig til senest fra den dato, hvor de artikler, der er nævnt i artikel 29, stk. 3, finder anvendelse:
i) kun at sælge diamanter, der er købt af legitime kilder, der er i overensstemmelse med FN's Sikkerhedsråds resolutioner og KP-certificeringsordningen, og skriftligt på den faktura, der ledsager ethvert salg af uslebne diamanter, at garantere, at de solgte uslebne diamanter ud fra et personligt kendskab og/eller skriftlige garantier fra leverandøren af disse uslebne diamanter ikke er konfliktdiamanter
ii) at lade hvert salg af uslebne diamanter ledsage af en faktura med den pågældende skriftlige garanti, der utvetydigt identificerer sælger og køber og deres registrerede selskaber, og i givet fald angiver sælgerens momsregistreringsnummer, mængde/vægt og beskrivelse af de solgte varer, transaktionens værdi og leveringsdato
iii) ikke at købe uslebne diamanter fra mistænkelige eller ukendte leveringskilder og/eller uslebne diamanter med oprindelse hos parter, der ikke deltager i KP-certificeringsordningen
iv) ikke at købe uslebne diamanter fra kilder, som efter en retligt bindende proces er fundet skyldige i at have overtrådt landets love og bestemmelser vedrørende handel med konfliktdiamanter
v) ikke at købe uslebne diamanter i eller fra en region, som er genstand for en meddelelse fra en statslig myndighed eller en myndighed under KP-certificeringsordningen om, at konfliktdiamanter har sin oprindelse i eller er kan købes i denne region
vi) ikke bevidst at købe, sælge eller hjælpe andre med at købe eller sælge konfliktdiamanter
vii) at sikre, at alle ansatte, som køber eller sælger uslebne diamanter inden for diamanthandel, er fuldt ud informerede om handelsresolutioner og statslige bestemmelser, der begrænser handelen med konfliktdiamanter
viii) at føre og i mindst tre år opbevare fortegnelser over fakturaer, der er modtaget fra leverandører og udstedt til kunder
ix) at lade en uafhængig revisor påtegne, at disse fortegnelser bliver ført og opbevaret korrekt, og enten at der ikke er fundet transaktioner, som ikke er i overensstemmelse med de i nr. i) - viii) nævnte forpligtelser, eller at alle transaktioner, som ikke er i overensstemmelse med disse forpligtelser, er blevet behørigt meddelt den relevante fællesskabsmyndighed,
og
b) give afgørende bevis for, at den har vedtaget regler og bestemmelser, som forpligter organisationen til:
i) at ekskludere ethvert medlem, som efter en grundig undersøgelse, som organisationen selv har gennemført, er blevet fundet skyldig i alvorlig overtrædelse af ovennævnte forpligtelser og
ii) at offentliggøre eksklusionen af dette medlem og underrette Kommissionen herom
iii) at gøre alle sine medlemmer bekendt med statslige love, bestemmelser og retningslinjer vedrørende konfliktdiamanter eller tilsvarende under KP-certificeringsordningen og oplyse dem om navnene på fysiske eller juridiske personer, der efter en retligt bindende proces er blevet fundet skyldige i at have overtrådt disse love og bestemmelser
og
c) at give Kommissionen og den relevante fællesskabsmyndighed en fuldstændig liste over alle sine medlemmer, der handler med uslebne diamanter, med fuldstændig navn og adresse, etableringssted og andre oplysninger, som kan være med til at undgå forveksling af identiteter.
3. De organisationer, der er omfattet af denne artikel, underretter straks Kommissionen og fællesskabsmyndigheden i en medlemsstat, hvor de er bosiddende eller etableret, om alle ændringer i deres medlemskab, som finder sted efter anmodningen om at blive opført på listen.
4. Kommissionen fører i overensstemmelse med proceduren i artikel 22, stk. 2, en liste, jf. bilag V, over de organisationer, der opfylder kravene i nærværende artikel. Den underretter alle fællesskabsmyndigheder om navnene på og andre relevante informationer om medlemmerne af de her anførte organisationer og de ændringer, der finder sted.
5. a) En på listen opført organisation eller et af dens medlemmer giver den pågældende fællesskabsmyndighed adgang til alle de oplysninger, der måtte være nødvendige for at kunne vurdere, om systemet af garantier og selvregulering af industrien fungerer. Hvis omstændighederne gør det berettiget, kan denne fællesskabsmyndighed kræve yderligere garantier for, at en organisation er i stand til at opretholde et troværdigt system.
b) Den pågældende fællesskabsmyndighed skal hvert år forelægge sin vurdering for Kommissionen.
6. Hvis en fællesskabsmyndighed i en medlemsstat i forbindelse med kontrollen af, om systemet fungerer, får troværdige oplysninger om, at en på listen opført organisation, der er omfattet af denne artikel, og som er etableret eller bosiddende i den pågældende medlemsstat, eller et medlem heraf, der er etableret eller bosiddende i den pågældende medlemsstat, overtræder bestemmelserne i denne artikel, skal den undersøge sagen for at afgøre, om disse bestemmelser faktisk er blevet overtrådt.
7. a) Hvis Kommissionen får troværdige oplysninger om, at en på listen opført organisation eller et medlem heraf overtræder bestemmelserne i denne artikel, skal den anmode fællesskabsmyndigheden i en medlemsstat, i hvilken organisationen eller dens medlem er bosiddende eller etableret, om en vurdering af situationen. Den relevante fællesskabsmyndighed skal straks undersøge sagen, hvorefter den underretter Kommissionen behørigt om resultatet.
b) Hvis Kommissionen på grundlag af rapporter, vurderinger eller andre relevante oplysninger når til den konklusion, at et system af garantier og selvregulering af industrien ikke fungerer korrekt, og at der ikke er taget de nødvendige forholdsregler, skal Kommissionen træffe de nødvendige foranstaltninger i overensstemmelse med proceduren i artikel 22, stk. 2.
8. Hvis en undersøgelse skulle føre til den konklusion, at en organisation overtræder bestemmelserne i denne artikel, meddeler fællesskabsmyndigheden i en medlemsstat, hvor den pågældende organisation er bosiddende eller etablere, straks dette til Kommissionen. Kommissionen skal derefter efter proceduren i artikel 22, stk. 2, træffe de nødvendige foranstaltninger med henblik på at fjerne denne organisation fra listen i bilag V.
9. Hvis en på listen opført organisation eller et eller flere af dens medlemmer er etableret eller bosiddende i en medlemsstat, der ikke har udpeget en fællesskabsmyndighed i henhold til denne artikel, skal Kommissionen fungere som fællesskabsmyndighed for den pågældende organisation eller de pågældende medlemmer.
10. Organisationer eller medlemmer heraf, som er omfattet af denne artikel, og som udøver deres aktivitet på en deltagende parts område uden for Fællesskabet, anses for at have opfyldt bestemmelserne i denne artikel, hvis de opfylder de regler og bestemmelser, som den pågældende deltagende part har fastsat med henblik på gennemførelsen af KP-certificeringsordningen.
KAPITEL V TRANSIT
Artikel 18
Artikel 4, 11, 12 og 14 finder ikke anvendelse på uslebne diamanter, som forsendes til Fællesskabets område udelukkende med henblik på transit til en anden deltagende part end Fællesskabet, under forudsætning af at hverken den originale beholder, som de uslebne diamanter transporteres i, eller det originale ledsagende certifikat, der er udstedt af en kompetent myndighed hos en deltagende part, er blevet udsat for manipulation ved ankomsten til eller forsendelsen fra Fællesskabets område, og at det klart fremgår af det ledsagende certifikat, at der er tale om transit.
KAPITEL VI GENERELLE BESTEMMELSER
Artikel 19
1. Medlemsstaterne kan på deres område udpege en eller flere myndigheder som fællesskabsmyndighed og kan give dem forskellige opgaver.
2. Medlemsstater, der udpeger en fællesskabsmyndighed, skal give Kommissionen oplysninger, der viser, at de udpegede fællesskabsmyndigheder med sikkerhed, rettidigt, effektivt og på passende måde kan udføre de opgaver, der kræves i henhold til denne forordning,
3. Medlemsstaterne kan begrænse antallet af steder, hvor formaliteterne i henhold til denne forordning kan udføres. De skal underrette Kommissionen herom. På grundlag af de i stk. 1 og 2 nævnte oplysninger og i overensstemmelse med proceduren i artikel 22, stk. 2, skal Kommissionen i bilag IIIa føre en liste over fællesskabsmyndigheder, deres placering og de opgaver, de har fået pålagt.
4. Fællesskabsmyndighederne kan afkræve et gebyr af en økonomisk operatør for fremstilling, udstedelse og/eller validering af et certifikat og for fysisk kontrol i henhold til artikel 4 og 14. Dette gebyrbeløb må under ingen omstændigheder være større end de omkostninger, denne kompetente myndighed har haft i den forbindelse. Der pålægges ingen afgifter eller lignende i den forbindelse.
5. Medlemsstaterne skal meddele Kommissionen, hvilke valg de træffer med hensyn til artikel 4, stk. 5 og artikel 12, stk. 3, eller senere ændringer.
6. Kommissionen kan ændre specifikationerne i fællesskabscertifikatet for at forbedre dets sikkerhed, behandling og funktionalitet med henblik på anvendelsen af KP-certificeringsordningen.
Artikel 20
Kommissionen kan på grundlag af relevante oplysninger fra formanden for Kimberley-processen og/eller de deltagende parter ændre listen i bilag II over deltagende parter og de kompetente myndigheder, de har udpeget til at udstede og validere deres certifikater.
Artikel 21
1. Fællesskabet er deltagende part i KP-certificeringsordningen.
2. Kommissionen, som repræsenterer Fællesskabet i forbindelse med KP-certificeringsordningen, tilstræber at sikre en optimal gennemførelse af KP-certificeringsordningen, bl.a. gennem et samarbejde med de deltagende parter. I den forbindelse udveksler Kommissionen og de deltagende parter især oplysninger om international handel med uslebne diamanter og samarbejder i givet fald om overvågningsaktiviteter og om bilæggelse af eventuelle tvister.
Artikel 22
1. Under udførelsen af sine opgaver under artikel 8, 10, 15, 16, 17 og 19 bistås Kommissionen af et udvalg, i det følgende benævnt "udvalget".
2. Når der henvises til dette stykke, anvendes artikel 4 og 7 i afgørelse 1999/468/EF.
Perioden i artikel 4, stk. 3, i afgørelse 1999/468/EF, fastsættes til ti arbejdsdage.
3. Udvalget fastsætter selv sin forretningsorden.
Artikel 23
Det i artikel 22 nævnte udvalg kan undersøge ethvert spørgsmål vedrørende anvendelsen af denne forordning. Sådanne spørgsmål kan rejses enten af formanden eller af en repræsentant for en medlemsstat.
Artikel 24
1. Alle fysiske eller juridiske personer, som leverer direkte eller indirekte tilknyttede tjenesteydelser til de aktiviteter, der er omfattet af artikel 3, 4, 6, 7, 11, 12, 13, 17 eller 18, har pligt til at udvise passende omhu, således at det kan fastslås, at de aktiviteter, for hvilke de leverer tjenesteydelser, opfylder bestemmelserne i denne forordning.
2. Bevidst og forsætlig deltagelse i aktiviteter, der direkte eller indirekte har til formål eller som virkning at omgå bestemmelserne i denne forordning, er forbudt.
3. Enhver oplysning om, at bestemmelserne i denne forordning omgås eller er blevet omgået, skal indberettes til Kommissionen.
Artikel 25
Oplysninger, der meddeles i henhold til denne forordning, må kun anvendes til de formål, hvortil de er givet.
Oplysninger, som ifølge deres natur er fortrolige, eller som er meddelt fortroligt, er omfattet af tjenstlig tavshedspligt. Kommissionen må ikke videregive sådanne oplysninger uden udtrykkelig tilladelse hertil fra den person, der har givet dem.
Det er dog tilladt at videregive sådanne oplysninger, når Kommissionen er forpligtet eller bemyndiget hertil, navnlig i forbindelse med retssager. Ved en sådan videregivelse skal der tages hensyn til den pågældende persons retmæssige interesse i, at hans eller hendes forretningshemmeligheder ikke videregives.
Denne artikel udelukker ikke, at Kommissionen videregiver generelle oplysninger. En sådan videregivelse er ikke tilladt, hvis det er uforeneligt med det oprindelige formål med oplysningerne.
Hvis der sker brud på fortroligheden, har den, som oplysningerne kommer fra, ret til at kræve, at de bliver slettet, lades ude af betragtning eller berigtiges afhængigt af omstændighederne.
Artikel 26
Overholdelsen af denne forordning fritager ikke fysiske eller juridiske personer fra helt eller delvist at overholde andre forpligtelser i henhold til anden EF-lovgivning eller national lovgivning.
Artikel 27
Hver enkelt medlemsstat fastsætter, hvilke sanktioner der skal pålægges i tilfælde af overtrædelse af bestemmelserne i denne forordning. Sådanne sanktioner skal være effektive, stå i rimeligt forhold til overtrædelsen og have afskrækkende virkning samt kunne forhindre, at de ansvarlige for overtrædelserne opnår økonomisk gevinst af deres handling.
Indtil den lovgivning, der eventuelt er nødvendig hertil, er vedtaget, er de sanktioner, der skal anvendes ved overtrædelse af bestemmelserne i denne forordning, i givet fald dem, som medlemsstaterne har fastsat til gennemførelse af artikel 5 i forordning (EF) nr. 303/2002.
Artikel 28
Denne forordning anvendes:
a) på Fællesskabets område, herunder dets luftrum, eller om bord på fly og skibe under en medlemsstats jurisdiktion
b) på enhver person, der er statsborger i en medlemsstat, og på alle juridiske personer, enheder eller organer, der er oprettet eller stiftet i henhold til en medlemsstats lovgivning.
Artikel 29
1. Denne forordning træder i kraft på dagen for offentliggørelsen i De Europæiske Fællesskabers Tidende.
2. Kommissionen forelægger hvert år, eller når det er nødvendigt, Rådet en rapport om gennemførelsen af denne forordning og om behovet for en revision eller ophævelse af forordningen.
3. Anvendelsen af artikel 3, 4, 5, 10, 11, 12, 13, 14, 15 og 18 suspenderes, indtil Rådet beslutter at anvende disse artikler på grundlag af et forslag fra Kommissionen.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2002.

Labels: 7
3
14
11